تاند:(سې شنبه ،د عقرب درېيمه)‌‌ د طالبانو د حاکمې ادارې له لوري د سردار محمد داود خان روغتون د مشر په توګه د ملا شفيق په نوم د یوه ملا ګومارل کيدو په ټولنیزو رسنیو کې ډېر افغانان غوسه کړي۔

د ملا شفيق د ګومارنې په اړه طالبانو کوم دلیل نه دی وړاندې کړی۔

د طالبانو د چارو ادارې عمومي رییس شېخ نورالحق انور پرون د کابل لپاره د دوی د نوي والي د معرفۍ په غونډه کې ادعا کړې وه چې د دوی اداره کې په کار پوه او مخلصو خلکو ته مسوولیت سپارل کیږي۔

دا په داسې حال کې ده، چې نن د طالبانو د ورته ډېرو ادعاوو برعکس دوی ملا شفيق د افغانستان د مشهور جراحي ډاکټر پروفيسور اسماعيل وردګ ځای ناستی ټاکلی دی۔

په ټولنیزو رسنیو کې خلکو د پروفیسر وردګ پر ځای د ملا شفيق د معرفۍ عکسونه خپاره کړي او دا یې په لوی لاس له هېواده د افغان کادرونو د شړلو لپاره د طالبانو د فشارونو دوام ګڼلی۔

څه موده مخکې د طالبانو د کورنیو چارو وزیر مولوي سراج الدين حقاني ورته ټاکنو ته په غبرګون کې ویلي وو چې د مسلکي کادرونو پر ځای د غير مسلکي کسانو ګومارنه خورا دردونکې ده